**Sajtóközlemény**

**Szakmai konferencia Nagykovácsi klímastratégiájáról**

**2020/10/20**

A nagyközség klímastratégiája kidolgozásának folyamatát és szakmai szempontjait mutatták be a megbízott környezetvédelmi szakértők a helyi intézmények képviselői és civilek részvételével megtartott szakmai konferencián, 2020. október 20-án, az Öregiskola Közösségi Házban. A helyzetértékelést és a stratégiai célok ismertetését követően a résztvevők mondták el véleményüket, adtak újabb ötleteket és tettek javaslatokat a további szakmai munkához.

Mint arról korábban már hírt adtunk, a Széchenyi 2020 program keretében Nagykovácsi Nagyközség Önkormányzata 7,42 millió forintvissza nem térítendő európai uniós támogatásból valósítja meg a KEHOP-1.2.1-18-2018-00158 azonosítószámú, „Nagykovácsi nagyközség helyi klímastratégiájának kidolgozása, helyi klímatudatosságot erősítő szemléletformálás” című projektjét. A projekt keretében már megkezdődött a klímastratégia szakértői változatának kidolgozása, amelynek alapját képező helyzetértékelést és a stratégiai célokat szakértők mutatták be az érdeklődő lakosok, valamint a civil szervezetek és az intézmények képviselői számára. A konferencián élénk eszmecsere alakult ki a szakértők és a részvevők között, sok konkrét javaslattal, ötlettel és észrevétellel segítve a további szakmai munkát. A konferencia második felében workshop jelleggel folytatódott a rendezvény, amelynek során a résztvevők javaslatokat dolgoztak ki arra vonatkozóan, hogy a település hogyan tud alkalmazkodni a klímaváltozás hatásaihoz. Emellett foglalkoztak a lakossági szemléletformálás lehetséges eszközeivel is.

A konferencián felmerült javaslatokat a szakértők, az Önkormányzat szakembereivel együttműködve illesztik be a stratégiai dokumentum tervezetébe. Ezt követően válik majd nyilvánossá a klímastratégia, amely az Önkormányzat honlapján bárki számára olvasható lesz. A projekt ún. társadalmasítási fázisában pedig minden érdeklődőnek módja nyílik véleménye kifejtésére, javaslatok és észrevételek eljuttatására.

A szakmai konferencián **Kiszelné Mohos Katalin polgármester** kiemelte: *„…rendkívül fontos, hogy a nagyközség életét, fejlesztési törekvéseit hosszú távon meghatározó klímastratégia dokumentum hiteles és releváns problémákra adjon szakmai válaszokat, valamint, hogy az abban foglaltakat a lehető legszélesebb körben megismerje a lakosság. A szakértői csapat és az Önkormányzat projektben részt vevő munkatársai és éppen ezért mindent elkövetnek, hogy e projekt révén erősödjön Nagykovácsiban a klímatudatos gondolkodás, életmód és minél hatékonyabban épüljön be a mindennapi rutinba a klímavédelem gondolata.”*

**Dr. Fegyveres-Fiskál Gábor,** **alpolgármester** pedig azt hangsúlyozta, hogy *„bár a járványhelyzet komoly kihívások elé állítja a projekt megvalósítóit, reméli, hogy a községi rendezvényekre, iskolákba és óvodákba tervezett, ún. szemléletformáló akciók segíteni fogják a polgármester által említett klímatudatos gondolkodás erősödését a településen”.*

A projektről további információkat a [www.nagykovacsi.hu](http://www.nagykovacsi.hu) oldalon olvashatnak.

**További információ kérhető:**

Kissné Szalay Erzsébet

Nagykovácsi Polgármesteri Hivatal

titkarsag@nagykovacsi.hu